ວັນທີ 14 ເມສາ 1984, ສະພາລັດຖະມົນຕີໄດ້ຕົກລົງສ້າງຕັ້ງແຂວງເຊກອງ ໂດຍແຍກອອກຈາກແຂວງສາລະວັນ ເປັນຫົວໜ່ວຍການປົກຄອງໜຶ່ງທີ່ຂຶ້ນກັບລັດຖະບານ, ແຂວງເຊກອງ ມີເນື້ອທີ່ທັງໝົດປະມານ 7.665 ກິໂລແມັດ 2 ມີເຂດແດນເຊື່ອມຕໍ່ກັບ 03 ແຂວງ ພາກໃຕ້ລາວ; ທິດເໜືອຕິດກັບແຂວງສາລະວັນ, ທິດໃຕ້ຕິດກັບແຂວງອັດຕະປື, ທິດຕາເວັນຕົກຕິດກັບແຂວງຈຳປາສັກ ແລະ ມີຊາຍແດນແຫ່ງຊາດຕິດຈອດກັບ 03 ແຂວງພາກກາງ ສສ ຫວຽດນາມ, ທິດຕາເວັນອອກສຽງເໜືອຕິດກັບແຂວງເທື່ອທຽນເຫ້ວ, ທິດຕາເວັນອອກຕິດກັບກວາງນາມ, ທິດຕາເວັນອອກສຽງໃຕ້ຕິດກັບແຂວງກອນຕູມ.
ແຂວງເຊກອງມີພົນລະເມືອງທັງໝົດປະມານ 127.000 ຄົນ, ມີ 10 ເຜົ່າດັ້ງເດີມດຳລົງຊີວິດຢູ່ຮ່ວມກັນແຕ່ສະໄໝຢູ່ແຂວງສາລະວັນ, ແຂວງສາລະວັນມີການພົວພັນຮ່ວມມືກັບແຂວງກວາງນາມ, ດານັງ, ພາຍຫຼັງສ້າງຕັ້ງແຂວງເຊກອງໄດ້ສືບຕໍ່ມູນເຊື້ອແຮກສ່ຽວກັບແຂວງກວາງນາມ, ສອງແຂວງມີການຮ່ວມມືຢ່າງແໜ້ນແຟ້ນ ແລະ ມີປະສິດທິຜົນ ບັນດາການນຳຂັ້ນສູງ, ການນຳບັນດາຂະແໜງການທ້ອງຖິ່ນສອງແຂວງ ໄດ້ມີການຢ້ຽມຢາມພົບປະແລກປ່ຽນສະພາບການ, ຂໍ້ມູນຂ່າວສານ, ຊ່ວຍເຫຼືອເຊິ່ງກັນ ແລະ ກັນ, ໂດຍສະເພາະນັບແຕ່ປີ 2012 ເປັນຕົ້ນມາ ການພົວພັນຮ່ວມມື ລະຫວ່າງ ສອງແຂວງເຊກອງ - ກວາງນາມ ໄດ້ສືບຕໍ່ຂະຫຍາຍຕົວຢ່າງແຂງແຮງໃນທຸກຂົງເຂດວຽກງານ ແລະ ນັບມື້ເຂົ້າສູ່ລ່ວງເລິກ, ປະກອບສ່ວນເຂົ້າໃນການພັດທະນາເສດຖະກິດ-ສັງຄົມ, ປ້ອງກັນຊາດປ້ອງກັນຄວາມສະຫງົບຂອງສອງແຂວງເປັນຕົ້ນປະສານສົມທົບໃນການຮັບເອົາ ແລະ ສ້າງເງື່ອນໄຂອຳນວຍຄວາມສະດວກໃຫ້ແກ່ແຂວງກວາງນາມຊ່ວຍເຫຼືອກໍ່ສ້າງພື້ນຖານໂຄ່ງລາງຈຳນວນໜຶ່ງຢູ່ແຂວງເຊກອງ, ເຊິ່ງມີບາງໂຄງການທີ່ພົ້ນເດັ່ນຄື: ໂຄງການຫ້ອງການເຮັດວຽກຂອງກອງບັນຊາການທະຫານ, ກອງບັນຊາການ ປກສ ແຂວງ, ໂຮງໝໍທະຫານແຂວງ, ຫ້ອງການກອງບັນຊາການທະຫານເມືອງດາກຈຶງ, ເມືອງລະມາມ, ໂຮງໝໍເມືອງກະລຶມ, ສະໜາມຍິງປືນ, ສາງເກັບອາວຸດກອງບັນຊາການທະຫານແຂວງ, ອາຄານດ່ານ ແລະ ເຮືອນພັກພະນັກງານດ່ານສາກົນດາກຕະອອກ, ຊ່ວຍເຫຼືອອຸປະກອນ, ສະບ່ຽງອາຫານ, ປະສານສົມທົບໃນການຈັດຕັ້ງຍ້ອງຍໍໃຫ່ແກ່ພະນັກງານ ແລະ ປະຊາຊົນຢູ່ລຽບຊາຍແດນຂອງແຂວງເຊກອງ ທີ່ມີຜົນງານດີເດັ່ນໃນສະໄໝຕໍ່ສູ້ກູ້ຊາດຕ້ານຈັກກະພັດຜູ້ຮຸກຮານ, ມອບຫຼຽນໄຊອັນສູງສົ່ງ ຂອງ ຫວຽດນາມໃຫ້ແກ່ພະນັກງານການນຳ ແລະ ກົມກອງລວມໝູ່ຂອງແຂວງເຊກອງ ທີ່ມີຜົນງານດີເດັ່ນໃນການປະກອບສ່ວນໃນການປົກປັກຮັກສາ ແລະ ສ້າງສາປະເທດຊາດ, ເສີມຂະຫຍາຍສາຍພົວພັນຮ່ວມມືມິດຕະພາບລາວ-ຫວຽດນາມ ໃນໂອການປີສາມັກຄີມິດຕະພາບລາວ-ຫວຽດນາມ ປີ 2012.
ຄຽງຄູ່ກັນນັ້ນທັງສອງແຂວງຍັງໄດ້ຮ່ວມມືໃນການກໍ່ສ້າງຊັບພະຍາກອນມະນຸດ, ບຳລຸງກໍ່ສ້າງພະນັກງານດ້ານທິດສະດີການເມືອງ, ຝຶກອົບຮົມວິຊາສະເພາະ, ມາຮອດປະຈຸບັນພະນັກງານ, ນັກສຶກສາຫຼາຍຮ້ອຍຄົນໄດ້ຈົບການສຶກສາຈາກແຂວງກວາງນາມ ໄດ້ກັບຄືນມາຮັບໃຊ້ປະເທດຊາດຢູ່ແຂວງເຊກອງ, ໃນເບື້ອງຕົ້ນສາມາດເກັບກ່ຽວຜົນສຳເລັດໜ້າຊື່ນຊົມ, ຫຼາຍຄົນໄດ້ກາຍເປັນພະນັກງານຫຼັກແຫຼ່ງ, ພະນັກງານນຳພາຂອງບັນດາພະແນກການ, ຂະແໜງການ ແລະ ທ້ອງຖິ່ນ ທີ່ຂຶ້ນກັບແຂວງເຊກອງ. ເຊກອງ-ກວາງນາມ ໄດ້ມີການພົບປະແລກປ່ຽນບົດຮຽນນຳກັນເປັນປົກກະຕິ. ທັງສອງແຂວງຍັງໄດ້ເພີ່ມທະວີວຽກງານແຮກສ່ຽວ ລະຫວ່າງ ບ້ານຕໍ່ບ້ານ, ເມືອງຕໍ່ເມືອງ ລວມມີເມືອງລະມາມ - ນະຄອນຕາມກີ, ເມືອງດາກຈຶງ-ນາມຢາງ, ເມືອງກະລຶມ-ເຕີຍຢາງ, ເມືອງທ່າແຕງ - ຟູນິງ, ບັນດາທ້ອງຖິ່ນໄດ້ຊ່ວຍເຫຼືອເຊິ່ງກັນ ແລະ ຫຼາຍດ້ານ ເພື່ອປະກອບສ່ວນຮັດແໜ້ນຄວາມສາມັກຄີພິເສດລະຫວ່າງສອງແຂວງ.
ທັງສອງແຂວງ ໄດ້ຕັ້ງໜ້າຮ່ວມມື ແລະ ປະສານສົມທົບກັນໃນຂົງເຂດປ້ອງກັນຊາດ-ປ້ອງກັນຄວາມສະຫງົບປະຕິບັດຢ່າງເຂັ້ມງວດ ອານຸສັນຍາກ່ຽວກັບຊາຍແດນ, ຫຼັກໝາຍຊາຍແດນລາວ-ຫວຽດນາມ, ສັນຍາກ່ຽວກັບຂໍ້ກຳນົດຊາຍແດນ ແລະ ດ່ານຊາຍແດນທາງບົກລາວ - ຫວຽດນາມ, ປະສານສົມທົບແກ້ໄຂຢ່າງເຂັ້ມງວດບັນຫາການຍົກຍ້າຍຕັ້ງພູມລຳເນົາ ແລະ ແຕ່ງດອງບໍ່ຖືກລະບຽບຕາມເຂດຊາຍແດນຂອງສອງແຂວງ; ປະສານສົມທົບຈັດກອງປະຊຸມປຶກສາຫາລືເຊັນບົດບັນທຶກຄວາມເຂົ້າໃຈເປັນເອກະພາບກັນສະເໜີລັດຖະບານສອງປະເທດລາວ - ຫວຽດນາມຕົກລົງຍົກດ່ານດາກຕະອອກ-ນາມຢາງ ຂຶ້ນເປັນດ່ານສາກົນ.
ກຳລັງທະຫານຊາຍແດນຂອງສອງແຂວງ ຍັງໄດ້ສົມທົບປະຕິບັດຢ່າງເຂັ້ມງວດຂໍ້ກຳນົດກວດກາລາຕະເວນຮ່ວມກັນ, ແລກປ່ຽນສະພາບການ, ປົກປັກຮັກສາຊາຍແດນ, ຫຼັກໝາຍຊາຍແດນ, ສະກັດກັ້ນຕ້ານການກໍອາຊະຍາກຳ, ຄ້າຂາຍຂອງເຖືອນ, ສິນຄ້າຕ້ອງຫ້າມ, ການຄ້າມະນຸດຂ້າມຊາດ. ດັ່ງນັ້ນຈຶ່ງເຮັດໃຫ້ຂອບເຂດຊາຍແດນສອງແຂວງ ມີສະຖຽນລະພາບຢ່າງໜັ້ກແໜ້ນ, ສັງຄົມມີຄວາມລະບຽບໂດຍພື້ນຖານ.
ນອກຈາກຜົນສຳເລັດແຫ່ງການຮ່ວມມື ລະຫວ່າງສອງແຂວງທີ່ກ່າວມາຂ້າງເທິງນັ້ນ, ສະມາຄົມມິດຕະພາບລາວ-ຫວຽດນາມແຂວງເຊກອງ ກັບ ສະມາຄົມມິດຕະພາບຫວຽດນາມ-ລາວແຂວງກວາງນາມ ໄດ້ມີການເຄື່ອນໄຫວປະກອບສ່ວນກວດພະຍາດ, ມອບຂອງຂັວນ ແລະ ຈ່າຍຢາໂດຍບໍ່ເສຍຄ່າຄື: ບັນດາທ່ານໝໍແຂວງ, ໂຮງໝໍສູນກາງກວາງນາມ, ໂຮງໝໍປາຊີຟິກກວາງນາມ, ສະມາຄົມກາແດງຕຽນເຟືອກກວາງນາມ, ທ່ານໝໍຈາກໂຮຈີມິງ ແລະ ບັນດາສະມາຄົມການກຸສົນດ້ານມະນຸດສະທຳ ນະຄອນໂຮຈີມິງ ໄດ້ມາຊ່ວຍເຫຼືອປະຊາຊົນແຂວງເຊກອງ ນັບແຕ່ປີ 2012, ປະກອບສ່ວນຊ່ວຍທືນການສຶກສາໃຫ້ແກ່ໂຮງຮຽນຊົນເຜົ່າ ແລະ ໂຮງຮຽນມິດຕະພາບລາວ-ຫວຽດນາມແຂວງເຊກອງມີມູນຄ່າ 02 ຕື້ກວ່າດົ້ງ. ແຕ່ລະຄັ້ງສະມາຄົມມິດຕະພາບລາວ-ຫວຽດນາມແຂວງເຊກອງ ກັບ ສະມາຄົມມິດຕະພາບຫວຽດນາມ-ລາວແຂວງກວາງນາມ ໄດ້ປຶກສາຫາລື ແລະ ເຊັນບົດບັນທຶກຊ່ວຍຈຳ ເພື່ອພັດທະນາສາຍພົວພັນການຮ່ວມມື, ຜັນຂະຫຍາຍເຄື່ອນໄຫວໃນໂອກາດສະເຫຼີມສະຫຼອງ ວັນສຳຄັນຕ່າງໆຂອງຊາດ; ປະສານສົມທົບກັບພະແນກການຕ່າງໆ ທີ່ກ່ຽວຂ້ອງ ເພື່ອຕ້ອນຮັບອາດີດຊຽ່ວຊານທະຫານອາສາສະມັກຫວຽດນາມ ຢູ່ລາວຈຳນວນ 20 ທ່ານມາຢ້ຽມຢາມ ສະໝໍລະພູມ ທີ່ເຄີຍມາຮ່ວມສຳພັນສູ້ຮົບຢູ່ລາວໃນເມື່ອກອ່ນ;
ຄະນະຜູ້ແທນສະມາຄົມມິດຕະພາບລາວ-ຫວຽດນາມແຂວງເຊກອງ ເຂົ້າຮວ່ມງານພົບປະສ້າງສັນມີດຕະພາບປະຊາຊົນລາວ-ຫວຽດນາມ ຄັ້ງທີ II,III,IV ທີ່ຈັດຂຶ້ນຢູ່ສອງປະເທດລາວ ແລະ ຫວຽດນາມ, ປະສານສົມທົບກັບສູນກາງສະມາຄົມມິດຕະພາບລາວ-ຫວຽດນາມ; ຫວຽດນາມ-ລາວ, ສະຫະພັນແມ່ຍິງແຂວງເຊກອງ, ສະຫະພັນແມ່ແຂວງກວາງນາມ ເພື່ອລະດົມທຶນຮອນສ້າງເຮືອນມິດຕະພາບໃຫ້ແມ່ກັນເຈຍຜູ້ທີ່ເຄີຍຊ່ວຍເຫຼືອທະຫານອາສາສະມັກຫວຽດນາມ ທີ່ເຈັບເປັນໃນສະໄມສົງຄາມຢູ່ລາວ ຕ້ານຈັກກະພັດອາເມລີກາ. ປະຈຸບັນໄດ້ສ້າງສຳເລັດ ແລະໄດ້ມອບໃຫ້ເພິ່ນຢູ່ເປັນທີ່ຮຽບຮ້ອຍ. ນອກນັ້ນ, ກໍຍັງໄດ້ສົ່ງຄະນະຜູ້ແທນໄປຮ່ວມ ແລະ ປະກອບຄຳເຫັນໃນກອງປະຊຸມໃຫ່ຍຜູ້ແທນຄັ້ງທີສອງຂອງສະມາຄົມມິດຕະພາບຫວຽດນາມ-ລາວແຂວງກວາງນາມ ປີ 2016-2021.
ຈຸດພິເສດເປັນແຂວງພູດອຍ ໃນໄລຍະຜ່ານມາແຂວງເຊກອງ ພົບຄວາມຫຍຸ້ງຍາກຫຼາຍດ້ານ ແຕ່ດ້ວຍການເພີ່ມພູນຄູນສ້າງສາຍພົວພັນມິດຕະພາບຮ່ວມມືຮອບດ້ານ ຊ່ວຍເຫຼືອເຊິງກັນ ແລະ ກັນດ້ວຍຄວາມຈິງໃຈ, ໃນໄລຍະຜ່ານມາສອງແຂວງເວົ້າລວມ, ເວົ້າສະເພາະແຂວງເຊກອງ ສືບຕໍ່ມີສະຖຽນລະພາບທາງດ້ານການເມືອງຢ່າງໜັກແໜ້ນ ເສດຖະກິດໄດ້ຮັບການພັດທະນາຂຶ້ນຢ່າງຕໍ່ເນື່ອງ.
ບົນພື້ນຖານແຫ່ງການຮັດແໜ້ນສາຍພົວພັນຮ່ວມມືຮອບດ້ານດັ່ງທີ່ກ່າວມາຂ້າງເທິງສາມາດຍົກສູງຄວາມຮັບຮູ້ຂອງຖັນແຖວພະນັກງານສະມາຊິກພັກ ແລະ ປະຊາຊົນສອງແຂວງ ທີ່ມີຄວາມໝາຍຄວາມສຳຄັນຂອງໄມຕີຈິດມິດຕະພາບ, ຄວາມສາມັກຄີພິເສດ ລະຫວ່າງສອງພັກ, ສອງລັດລາວ-ຫວຽດນາມ ເວົ້າລວມ, ເວົ້າສະເພາະສອງແຂວງເຊກອງ-ກວາງນາມ.
ໃນຊຸມປີຕໍ່ໜ້າ ແຂວງເຊກອງ ກໍ່ຄືສະມາຄົມມິດຕະພາບ ລາວ-ຫວຽດນາມ ແຂວງເຊກອງ ຈະສືບຕໍ່ຕໍ່ຜັນຂະຫຍາຍໂຄງການຮ່ວມມືສອງແຂວງຢ່າງແຂງແຮງ ແລະ ມີປະສິດທິຜົນແນໃສ່ເພີມພູນຄູນສ້າງ ແລະ ເສີມຂະຫຍາຍສາຍພົວພັນອັນດີງາມ ລະຫວ່າງສອງອົງການທ້ອງຖິ່ນ ກໍ່ປະຊາຊົນສອງແຂວງ, ບົນພື່ນຖານດັ່ງກ່າວ, ເພີ່ມທະວີການປະສານງານ ລະຫວ່າງກຳລັງປະກອບອາວຸດ ແລະ ປະຊາຊົນສອງແຂວງ, ວຽກປ້ອງກັນຊາດ-ປ້ອງກັນຄວາມສະຫງົບໃຫ້ມີຄວາມເຂັ້ມແຂງ, ເສດຖະກິດ-ວັດທະນະທຳ-ສັງຄົມສອງແຂວງ ນັບມື້ພັດທະນາຂຶ້ນເພື່ອປະກອບສ່ວນເສີມຂະຫຍາຍ ແລະ ເພີ່ມພູນຄູນສ້າງສາຍພົວພັນມິດຕະພາບອັນຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານ ລາວ ແລະ ຫວຽດນາມ ໃຫ້ຂຽວສົດງົດງາມ, ເກີດດອກອອກຜົນ ແລະ ໝັ້ນຄົງຂະໜົງແກ່ນຊົ່ວກາລະນານ.
ທ່ານ ປອ ຄຳພຽມ ບົວລະພາ, ອາດີດຮອງເລຂາພັກແຂວງ,
ອາດີດປະທານສະມາຄົມມິດຕະພາບລາວ - ຫວຽດນາມແຂວງເຊກອງ